**Uz molbu za izdavanje ili produženje dozvole za privremeni boravak radi udruživanja porodice treba priložiti:**

* fotografiju stranca ili referentni broj iz elektronskog arhiva fotografija;
* pasoš ili overenu fotokopiju pasoša stranca;
* dokaz o odgovarajućem zdravstvenom osiguranju, koje pokriva bar nužne zdravstvene usluge u Republici Sloveniji, kada stranac navede da u Republici Sloveniji nema obavezno zdravstveno osiguranje;
* dokaz o dovoljnim sredstvima za izdržavanje;
* potvrdu iz kaznene evidencije zemlje porekla stranca, obavezno uz molbu za izdavanje prve dozvole. U ostalim slučajevima ako nadležni organ tako zahteva;
* dokaze o rodbinskim vezama, ako činjenični matični podaci nisu upisani u Registar matičnih knjiga Republike Slovenije.

**Od 1. maja 2024. godine do 31. oktobra 2024. godine treba uz molbu za produženje dozvole za privremeni boravak radi udruživanja porodice priložiti i:**

* potvrdu da je punoletni član porodice upisan u neformalni program obrazovanja za odrasle za učenje slovenačkog jezika, ili potvrdu da je punoletni član porodice upisan u program javno priznatog obrazovanja za odrasle, na osnovu kojeg se ne stiče javno priznato obrazovanje.

Smatra se da punoletni član porodice ispunjava uslove za upisivanje u neformalni program obrazovanja za odrasle za učenje slovenačkog jezika, ili za upisivanje u program javno priznatog obrazovanja za odrasle, na osnovu kojeg se ne stiče javno priznato obrazovanje, ako priloži svedočanstvo o položenom ispitu iz znanja slovenačkog jezika najmanje na stepenu koji je određen normama Zajedničkih evropskih okvira za jezike, prihvaćenim u programima javno priznatog obrazovanja ili programima studija u Republici Sloveniji, koji se izvode na slovenačkom jeziku i omogućavaju sticanje javno priznatog obrazovanja, ili ako je završio školovanje na bilo kojem stepenu u Republici Sloveniji, odnosno ako je završio osmogodišnju ili srednju školu na slovenačkom nastavnom jeziku na područjima na kojima žive pripadnici autohtone slovenačke nacionalne manjine u susednim državama, ili je stariji od 60 godina.

Uslov za upisivanje u neformalni program obrazovanja za odrasle za učenje slovenačkog jezika, ili za upisivanje u program javno prinatog obrazovanja za odrasle, na osnovu kojeg se ne stiče javno priznato obrazovanje, ne treba da ispunjava punoletni član porodice stranca koji ima EU plavu karticu, dozvolu za privremeni boravak radi obavljanja posla u istraživačkoj oblasti, višeg i visokog školstva, dozvolu za boravak koja je izdana na osnovu člana 38.b Zakona o strancima, jedinstvenu dozvolu za osobu koja je premeštena unutar privrednog društva na osnovu člana 45. b i člana 45. d Zakona o strancima, ili dozvolu za privremeni boravak, ako je to u interesu Republike Slovenije, o čemu odlučuje organ koji je nadležan za izdavanje dozvola, a na osnovu mišljenja nadležnog ministarstva, odnosno drugog državnog organa.

Uslov za upisivanje u neformalni program obrazovanja za odrasle za učenje slovenačkog jezika, ili za upisivanje u javno priznati program obrazovanja za odrasle, na osnovu kojeg se ne stiče javno priznato obrazovanje, ne treba da ispunjava ni punoletni član porodice kojem je zbog zdravstvenih teškoća onemogućeno sprazumevanje i nije sposoban da položi ispit u zahtevanom obliku. Dokaz o ispunjavanju tog uslova, uz evidentno činjenično stanje onemogućenosti da polaže ispit, obezbeđuje se posredstvom odgovarajućeg veštaka. Troškove za pribavljanje tog dokaza snosi stranac.

**Od 1. novembra 2024. godine punoletni član porodice mora uz molbu za produženje dozvole za privremeni boravak radi udruživanja porodice da priloži i dokaz da ispunjava uslove znanja slovenačkog jezika na nivou dovoljnom za egzistencijalne potrebe, što može da dokaže sledećim potvrdama:**

* sa potvrdom o uspešno obavljenoj proveri znanja slovenačkog jezika na nivou dovoljnom za egzistencijalne potrebe, koju je izdala obrazovna ustanova, odnosno organizacija koja sprovodi neformalne programe obrazovanja za odrasle za učenje slovenačkog jezika,
* sa potvrdom o uspešno položenom ispitu iz znanja slovenačkog jezika najmanje na novio koji je određen normama Zajedničkih evropskih okvira za jezike, ili
* sa dokazom da je osoba primljena u javno priznati program obrazovanja ili studijski program u Republici Sloveniji koji se izvode na slovenačkom jeziku i omogućavaju sticanje javno priznatog obrazovanja, odnosno
* sa dokazom o završenom školovanju na bilo kojem nivou u Republici Sloveniji, ili
* sa dokazom o završenoj osmogodišnjoj ili srednjoj školi na slovenačkom nastavnom jeziku na područjima na kojima žive pripadnici autohtone slovenačke nacionalne manjine u susednim državama, odnosno
* sa dokazom, da je član porodice stariji od 60 godina, ili
* sa potvrdom o uspešno položenom ispitu iz usmenog sporazumevanja na slovenačkom jeziku na nivou dovoljnom za egzistencijalne potrebe u slučaju nepismenog punoletnog člana porodice koji može usmeno da se sporazumeva na slovenačkom jeziku.

Uslov znanja slovenačkog jezika na nivou dovoljnom za egzistencijalne potrebe ne treba da ispunjava punoletni član porodice stranca koji ima EU plavu karticu, dozvolu za privremeni boravak radi obavljanja posla u istraživačkoj oblasti, višeg i visokog obrazovanja, dozvolu za boravak koja je izdana na osnovu člana 38. b Zakona o strancima, jedinstvenu dozvolu za osobu premeštenu unutar privrednog društva, na osnovu člana 45. b i člana 45. d Zakona o strancima, ili dozvolu za privremeni boravak ako je to u interesu Republike Slovenije, o čemu odlučuje organ nadležan za izdavanje dozvola, a na osnovu mišljenja nadležnog ministarstva, odnosno drugog državnog organa.

Uslov znanja slovenačkog jezika na nivou dovoljnom za egzisdtencijalne potrebe ne treba da ispunjava ni punoletni član porodice kojem je zbog zdravstvenih teškoća onemogućeno sporazumevanje i nije sposoban da položi ispit u zahtevanom obliku. Dokaz o ispunjavanju tog uslova, uz evidentno činjenično stanje nemogućnosti da polaže ispit, obezbeđuje se posredstvom odgovarajućeg veštaka. Troškove za pribavljanje tog dokaza snosi stranac.

**Upravna jedinica će u postupku pribaviti po službenoj dužnosti sledeće podatke:**

* iz Registra matičnih knjiga Republike Slovenije o rođenju ili sklapanju braka stranca na području Republike Slovenije, odnosno o drugim matičnim činjenicama, ako su upisane u Registar matičnih knjiga Republike Slovenije;
* o obaveznom zdravstvenom osiguranju u Republici Sloveniji, kada stranac uz dokaz o zdravstvenom osiguranju navede da u Republici Sloveniji ima obavezno zdravstveno osiguranje;
* iz krivične evidencije, evidencije pravosnažnih presuda, odnosno rešenja o prekršajima, koje u Republici Sloveniji vodi Ministarstvo za pravosuđe;
* iz evidencije o pravosnažnim rešenjima o prekršajima, koju vodi nadležni organ za prekršaje u Republici Sloveniji;
* o podnetim pravosnažnim optužnicama i donešenim nepravosnažnim presudama, koje vodi nadležni sud;
* iz evidencija koje vodi poreski organ o dospelim neplaćenim poreskim obavezama i o poreskim prekršajima, koji su označeni kao poreska tajna.

**Informacija o zaštiti ličnih podataka:**

* lični podaci sa formulara se za namenu izdavanja dozvole za boravak obrađuju u skladu sa članom 93. Zakona o strancima;
* organ ima pravo da dobije i druge podatke, ako je to u vašem interesu i ako ste dali saglasnost, odnosno ako je to dozvoljeno zakonom, a saglasnost datu organu možete bilo kada da opozovete;
* ako su za to ispunjeni propisani uslovi imate pravo da se informišete o sopstvenim ličnim podacima, imate pravo na ograničavanje obrade i pravo na prigovor što se tiče obrade;
* imate pravo da proverite tačnost vaših ličnih podataka koji su uneti u dozvolu za boravak, i pravo da zahtevate njihovu promenu, ili njihovo brisanje ako su za to ispunjeni propisani uslovi;
* kontrolor ličnih podataka čuva vaše podatke u skladu sa članom 115. Zakona o strancima;
* kontakt sa ovlašćenom osobom kontrolora za zaštitu ličnih podataka u Ministarstvu unutrašnjih poslova moguć je preko elektronske pošte: dpo.mnz@gov.si;
* ako smatrate da se vaši podaci nezakonito obrađuju možete podneti žalbu Povereniku za informacije.